CELEX: 32018D1919
Language: lt
Date: 2018-12-04 00:00:00
Title: 2018 m. gruodžio 4 d. Tarybos įgyvendinimo sprendimas (ES) 2018/1919, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

7.12.2018   
               
               
                  LT
               
               
                  Europos Sąjungos oficialusis leidinys
               
               
                  L 311/32
               
            
         TARYBOS ĮGYVENDINIMO SPRENDIMAS (ES) 2018/1919
         2018 m. gruodžio 4 d.
         kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Direktyvos 2006/112/EB 287 straipsnio 14 punktu Lenkijai leidžiama nuo pridėtinės vertės mokesčio (PVM) atleisti apmokestinamuosius asmenis, kurių metinė apyvarta neviršija 10 000 EUR sumos, apskaičiuotos nacionaline valiuta pagal jos įstojimo dieną galiojusį valiutos perskaičiavimo kursą;
                  
               
                     (2)
                  
                  
                     remiantis Tarybos sprendimu 2009/790/EB (2) Lenkijai iki 2012 m. gruodžio 31 d. buvo leista nuo PVM atleisti apmokestinamuosius asmenis, kurių metinė apyvarta neviršija 30 000 EUR lygiavertės sumos nacionaline valiuta pagal jos įstojimo dienos valiutos konvertavimo kursą. Leidimas taikyti tą specialią priemonę vėliau buvo pratęstas Tarybos įgyvendinimo sprendimu 2012/769/ES (3) iki 2015 m. gruodžio 31 d., o Tarybos įgyvendinimo sprendimu (ES) 2015/1173 (4) – iki 2018 m. gruodžio 31 d. Tarybos įgyvendinimo Sprendimu (ES) 2016/2090 (5) atleidimo nuo mokesčio riba padidinta iki 40 000 EUR sumos, apskaičiuotos nacionaline valiuta;
                  
               
                     (3)
                  
                  
                     Komisijos 2018 m. gegužės 15 d. užregistruotu raštu Lenkija paprašė leidimo toliau nuo PVM atleisti apmokestinamuosius asmenis, kurių metinė apyvarta neviršija 40 000 EUR sumos, apskaičiuotos nacionaline valiuta;
                  
               
                     (4)
                  
                  
                     vadovaudamasi Direktyvos 2006/112/EB 395 straipsnio 2 dalies antra pastraipa Komisija 2018 m. liepos 20 d. raštu Lenkijos prašymą perdavė kitoms valstybėms narėms, išskyrus Ispaniją, kuriai prašymas buvo perduotas 2018 m. liepos 23 d. raštu. 2018 m. liepos 23 d. raštu Komisija pranešė Lenkijai, kad turi visą prašymui įvertinti būtiną informaciją;
                  
               
                     (5)
                  
                  
                     iš Lenkijos pateiktos informacijos matyti, kad prašymo taikyti nukrypti leidžiančią nuostatą priežastys iš esmės nepasikeitusios. Ja supaprastinama su verslu susijusi našta, tenkanti didesniam skaičiui apmokestinamųjų asmenų, kurie vykdo nedidelę verslo veiklą. Dėl priemonės taip pat sumažėja administracinė našta mokesčių administratoriui, nes sumažinamas poreikis kontroliuoti mažus apmokestinamuosius asmenis; ši kontrolė yra santykinai brangi, palyginti su PVM dydžiu. Ta speciali priemonė apmokestinamiesiems asmenims visiškai neprivaloma;
                  
               
                     (6)
                  
                  
                     atsižvelgiant į tai, kad dėl didesnės ribos sumažėjo smulkaus verslo įmonių PVM prievolės, nors tokios įmonės ir toliau gali pasirinkti taikyti įprastines PVM procedūras, kaip nustatyta Direktyvos 2006/112/EB 290 straipsnyje, Lenkijai reikėtų leisti taikyti specialią priemonę tolesniu ribotos trukmės laikotarpiu iki 2021 m. gruodžio 31 d.;
                  
               
                     (7)
                  
                  
                     kadangi Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos šiuo metu yra peržiūrimi, gali būti, kad direktyva, kuria iš dalies keičiami tie straipsniai, bus priimta anksčiau nei 2021 m. gruodžio 31 d. baigs galioti nukrypti leidžianti nuostata ir nustatys datą, nuo kurios valstybės narės turės taikyti nacionalines nuostatas. Tuo atveju šis sprendimas turėtų būti nebetaikomas;
                  
               
                     (8)
                  
                  
                     nukrypti leidžianti nuostata nedaro poveikio Sąjungos nuosaviems ištekliams, gaunamiems iš PVM, nes Lenkija turi apskaičiuoti kompensaciją pagal Tarybos reglamento (EEB, Euratomas) Nr. 1553/89 (6) 6 straipsnį;
                  
               
                     (9)
                  
                  
                     todėl Sprendimas 2009/790/EB turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo 2009/790/EB 2 straipsnis pakeičiamas taip:
            
               
                  „2 straipsnis
                  Šis sprendimas taikomas nuo 2010 m. sausio 1 d. iki ankstesnės iš šių dviejų datų:
                  
                              a)
                           
                           
                              2021 m. gruodžio 31 d.;
                           
                        
                              b)
                           
                           
                              datos, nuo kurios valstybės narės turi taikyti nacionalines nuostatas, kurias jos turės priimti, jei būtų priimta direktyva, kuria iš dalies keičiami Direktyvos 2006/112/EB 281–294 straipsniai dėl specialios smulkaus verslo įmonėms skirtos schemos.“
                           
                        
            
         
         
            2 straipsnis
            Šis sprendimas įsigalioja pranešimo apie jį dieną.
            Jis taikomas nuo 2019 m. sausio 1 d.
         
         
            3 straipsnis
            Šis sprendimas skirtas Lenkijos Respublikai.
         
         
            Priimta Briuselyje 2018 m. gruodžio 4 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  OL L 347, 2006 12 11, p. 1.
         
            (2)  2009 m. spalio 20 d. Tarybos sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 283, 2009 10 30, p. 53).
         
            (3)  2012 m. gruodžio 4 d. Tarybos įgyvendinimo sprendimas 2012/769/ES, kuriuo iš dalies keičiamas Sprendimas 2009/790/EB, kuriuo Lenkijos Respublikai leidžiama taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 338, 2012 12 12, p. 27).
         
            (4)  2015 m. liepos 14 d. Tarybos įgyvendinimo sprendimas (ES) 2015/1173, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 189, 2015 7 17, p. 36).
         
            (5)  2016 m. lapkričio 21 d. Tarybos įgyvendinimo sprendimas (ES) 2016/2090, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 324, 2016 11 30, p. 7).
         
            (6)  1989 m. gegužės 29 d. Tarybos reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 155, 1989 6 7, p. 9).